送仇仁近持山村圖求屋貲
作者：方回
朝代：宋

paragraphs: 浪多年二十，是事弗如之。
老我初登第，聞君早解詩。
風霜懸齒頰，錦繡簇肝脾。
才是通漫刺，誰非獻屈巵。
貴人遺世患，寒士扼時危。
道泰官猶冷，身窮氣未衰。
雖無間屋妾，已有肯堂兒。
村擬茅齋卜，山將畫卷隨。
賀成良匪易，裒益復奚疑。
歲稔田收倍，秋凉渚汎宜。
定應爭倒屣，不惜共捐貲。
千斛歸舟駛，梁文想預爲。